Hvis du elsker at svinge en ketcher eller golfkølle, så er der nu godt nyt til dig. Danmarks Idrætsforbund (DIF) og Danske Gymnastik- & Idrætsforeninger (DGI) åbner nu op for, at man igen kan dyrke sport. Så længe det foregår udendørs, uden for meget kropskontakt og i grupper på færre end 10 personer. Og det åbner netop op for sportsgrene som golf, tennis, kajak og SUP, der alle kan dyrkes på netop denne måde. De nye anbefalinger kommer, efter Sundhedsstyrelsen mandag udsendte nye vejledninger på området - på coronasmitte.dk. - Vi har i DIF fra mærket en rigtig stor interesse fra vores foreninger for at sætte gang i idrætsaktiviteterne igen. Med retningslinjerne her er vi overbeviste om, at mange af vores foreninger på forsvarlig vis kan starte deres udendørs aktiviteter op. Derudover er vi fortsat tæt dialog med myndighederne om, hvordan vi får idrætten bedst muligt igennem corona-krisen, skriver forbundet i en pressemeddelelse. Her fremgår det også, at der kan være stor forskel fra idræt til idræt og fra forening til forening på, hvordan den enkelte forening vælger at genoptage sine aktiviteter – og at dette skal respekteres.

Opsummering:
Så længe de officielle anbefalinger fra Sundhedsstyrelsen overholdes, kan du atter betræde grønsværen og grusbanen - og få dagens omgang motion.